1

Alberto doctori esimio divina sapientia referto morum honestate perspicuo G. scolarium infimus discipularem subiectionem. Tue sapientie ac probitatis fama, reverende doctor, longe lateque diffusa a multis veridici mihi relata me vehementer monuit ac tibi scribere persuasit et de fonte tue doctrine mellifluos haustus petere. Te namque nobili prosapia ortum, sapientia illuminatum, bonis consuetudinis adornatum ut audivi inde recognovi. Magistralem igitur benivolentiam ad nostram accedere urbem humiliter deprecor ac proxima hyeme cum L scolaribus vel eo amplius docere, qui dato pignore reddent te securum per annuale spacium tecum permanere et tui laboris ac doctrine debita reddere.

2

Albertus superno munere siquid est G. Cremonensi scolastico carissimo socio et ceteris sociis semper meliora proficere. Vestrae dilectionis litteras, carissimi socii, ovanter accepimus ac benigna mente perlegimus. Quarum peticionem cum magno desiderio adimpleremus si qua ratione convenienter possemus. Pignoribus namque acceptis ac fide data nos per annum Bononie morari ac studium indesinenter regere proposuimus. Eapropter quod postulatis

p. 204

 ad nos venire, vobis si libuerit ut carissimos filios suscipiemus et ut dilectos filios docebimus.

3

Dilectissimo socio et precordiali amico L. indissolubile dilectionis vinculum. Amicitia inter nos a cunabulis fere inchoata una cum etate incrementata magnam mihi fiduciam prebet a te necessaria petere et te monet postulata concedere. Quicquid enim usque modo habuimus una communicabimus sed quod fuit dignum dono alter alteri non denegavit. Quamobrem nimium confisus te multimoda prece deposco ut divinarum sententiarum excerptum quod nuper de Francia detulisti per harum latorem mihi mittere necesses. Vicissim vero meis uteris ut propriis.

4

Necessario precipuo O. individue dilectionis unionem. Tue littere per Stephanum mihi delate in exordio me vehementer letificaverunt et in extremo mestificaverunt. Per eas enim tui animi affectionem circa me animadverti et per earum portitorem salutem cognovi; hac de causa ultra quam dici possit letatus sum. Quod autem tue peticioni inpresentiarum satisfacere nequeo omnimodo doleo. Nam librum quem a me petisti iam transacto mense Land. nostro accomodavi amico, sed tuo presente latore meum direxi ut sine dilatione mihi mittat. Quem postquam habuero tibi absque ulla cunctacione mittere curabo.

5

U. Bondinensi archiepiscopo dilectissimo consanguineo Ada(lbertus) Samaritanus superno munere si quid est voluntatis identitatem. Nulla mea precesserunt officia pro quibus tua debeam flagitare beneficia, sed quia caritatis zelo te fervere cognovi qua non modo notis verum etiam ignotis es subvenire, confidenter tibi meum pando infortunium et tuum deposco suffragium. Bononiam kalendis Augusti divino iudicio igne crematam et in eius combustione meam supellectilem me amisisse sciatis et vix inde nudus evasi. Itaque tue propinquitatis dilectionem humiliter deprecor quatinus tua copia mea sublevetur inopia, *vel aliter*, tua opulentia aliquantis per mea sustentetur indigentia.

6

A. Samaritano adprime liberalibus disciplinis erudito carnis propinquitate coniuncto U. divina favente clementia Bonidinensis ecclesie archipresbiter licet indignus salutem et eternam in Domino consolationem.

Inspectis et superspectis et perlectis tuis litteris ob nimiam tristiciam a lacrimis abstinere nequivimus. Cum enim divina scriptura precipiat etiam extraneis compati, multo magis condolere tibi debemus qui consilium et subsidium in nostris negotiis semper dedisti. Quo circa pro nostra facultate tibi subvenimus et per nostros

p. 205

legatos unum fulcrum et pulvinar linteumque atque duo plaustra honerat unum vino alterum frumento tibi mittere curamus. Que munuscula humiliter tuam deprecamur dilectionem benigne suscipere sicut de promptuario karitatis tibi studuimus mittere.

7

O. preclare indolis adulescentulo ac morum honestate conspicuo G. salutem. Ob mutue dilectionis affectionem familiaritas ab infantia inter nos inchoata et cum etate similiter agmentata non modicam fiduciam mihi prebet a te necessaria petere et te hortatur postulata concedere. Quicquid hactenus habuimus in fraterna karitate invicem communicavimus, qua spe confisus tuam amicitiam amabiliter precor quatinus per latorem presentium tuas tabulas cum stilo valde necessarias mihi mittere. Alternatim vero meis rebus uti propriis fungere.

8

G. sodali suo O. quicquid Pirithoe Theseus. Vere fides amicitie inopum exibitione maxime probatur. Cum enim aliquis se aliquem diligere profitetur et non effectum operum exercere conatur, arbori florenti et non fructum facienti assimilatur. Quapropter, amicorum precipue, nimiam affectionem qua grate habeam cupiens ostendere, tabulas quas a me non incongrue petisti per tuum legatum nostri amoris indicium dono tibi legavi. Que mihi sunt cariores cum habeas quasi posside amen.

9

Ansello procerum nobilissimo S. superno munere siquid est fidelissimum servicii et dilectionis augmentum. Tue nobilitatis liberalitas et mei amoris erga me sedulitas ac tue pollicitationis creberrime mihi cupienti tuum subsidium in necessitate pascere magnam confidentiam tribuunt quam, ne prolixis ambagibus te sollicitum teneam, paucis absolvam. Te ignorare non arbitror domum meam esse combustam, ad cuius restaurationem tuum suffragium mihi est necessarium. Amica igitur prece te queso quatinus meis hominibus de tuo nemore sindulas stigna congruentia ligna incidere permittas, quin etiam plaustra quibus ad urbem vehantur accomodes. Vicissim vero meis utere rebus prout libuerit.

10

R. dilecto suo Hato se et sine ulla exceptione sua omnia. Probatis et bene notis prolixa non est facienda prefatio. Quo circa quoniam tui amoris flagrantiam erga me quotiens oportunum fuit ipsa re probavi, quod animus intendit paucis edisseram. Filius meus iam per triennium egrotavit et per singula horarum spacia spiritum exhalare videtur, pro cuius salute multa medicis erogavi et proursus nichil profeci. Amica igitur prece te obsecro Homen Dei peritum phisicum tuo pignore pro viatico ad me perducere.Quod si ad sanitatem eum reducem confisus fuerit, pactam mercedem et insuper dignam compensationem antequam a me recedat ei persolvam.

11

Domino Bonizoni Subtrino episcopo etate et sapientia erudito A. de virtute in virtutem ascendere ac Deum Deorum in Sion videre. Salomon

p. 206

divino lumine inspirato iubente, a senibus sapientia investiganda et a sapientibus doctrina est inquirenda. Unde vestram prudentiam in ambiguitate consulere dignum putavi. Presentium lator inimico generis humani instigante homicidium commisit, qui propinqui interfecti timore percussus ad monasterium profugit seque monachum fieri postulavi ac sacre relligionis habitum sumpsit. Post parve more intervallum pace per relligiosos mediatores adepta monasticum habitum abiecit et ad seculum rediit. Quapropter vestram bonitatem rogo et obsecro divina caritate intercedente vestro rescripto confirmari utrumne in monasterio manere iure cogatur.

12

Bo. Licet peccator Subtrinus episcopus A. prudenti viro in Christo fratri dilecto superne claritatis lumen aspicere. Tuis, frater amande, nobis recitatis apicibus, nulla nos desidia sed, nostris negociis et nostrorum amicorum postpositis, quod divine pagine actoritate sentimus sententiam ilico rescripsimus. Ordo monasticus non in precepti necessitate sed voluntatis liberalitate consistit. Quaproter quando homo nec timore nec celestis patrie amore sed corporei mortis pavore suscepit habitum et, ut nobis scripsisti, postea dereliquit, monacus numquam fuit et in eo manere nulla divinarum vel humanarum legum ratione tenetur.

13

Mi necessario eum precipuo R. quicquid et ipse sibi. Longa intercapedo terrarum illos non separat quos inseparabilis amoris unitas copulat, et ideo quamvis, necessariorum desiderantissime, procul a te corpore sim sequestratus intimo tamen mentis ardore sum tibi copulatus. Te lumine mentis indesinenter intueor, amoris brachiis amplector, tua sum sanitate vehementer anxius. Cum igitur corporaliter ad te venire non possim, litteris visito, divina largiente gratia me esse incolumen tibi insinuo, versa vero vice ut colloquia stilo rependas expostulo. Pretera multimoda prece te postulo ut Priscianum tuum sepe a me petitum et a te promissum per harum portitorem mihi mittas. Vale

14

Domino Rainerio presbitero venerabili patruo suo R. se ipsum totum. Quicquid, venerande pater, boni mihi est vel divina clementia inesse poterit preter Deum vobis imputo, vestrae benignitaes grates refero, me ipsum vobis totum committo. Patre namque amisso sine spe sine operibus me in domo vestra sumpsistis, liberalibus ad ultimum artibus tradidistis in quibus necessaria mihi habundanter ministravistis. Sed meis peccatis exigentibus nescio qua causa vestre benignitatis manum imapridem subtraxistis, unde in maxima egestate positus multis sum necessitatibus circondatus. Vestre igitur benignitati humillima prece supplico ut solito more benignitatis mihi manum porrigatis. Valete.

15

Ra. presbiter licet indignus Ro. Quondam sibi dilecto salutem pro merito. Sinistra tuarum perversarum consuetudinum fama mihi relata usque adeo meum conturbavit animum quod non solum lingua fari, stilo notari, verum etiam

p. 207

corde vix potest rimari. Asserunt enim Bononia redeuntes litterarum studio dimisso te aleis scortis cunctisque luxuriis vacare et totum diem maioremque noctis partem in talibus negotiis consummare. Quod quantum sit a via veritatis devium quantumque bonorum actibus et tue saluti contrarium quilibet etiam insulsus potest cognoscere. He namque cause non solum tibi sunt ad morbum sed etiam pernicien. Te igitur salubriter moneo arguo obsecro increpo a predictis pravitatibus pedem retrahere et ad studium litterarum celeritur remeare, quibus si obtemperaveris in proximo tibi necessaria mandabo. Si aliter feceris, tibi non deerit quod mereberis.

16

Vestre sanctitatis, clementissime et piissime pater, ego Gar. humilis famulus Sancti Faustini Nibriensis monasterii dictus abbas licet indignus vestram paternitatem imploro ut pietatis aures meis precibus inlinare dignemini. Quedam criminose persone malivolentia concitate coram legato vestro Iohanne cardinale in presentia Petri Tiburtini venerabilis viri me nequiter accusavere. Predictus vero Iohannes causa mea non canonice discusa relligiosis viris displicendo et maxime prefato Petro excommunicationis terrore et populari favore que in me concitata est minabatur, abatiam confutare compulit, et Ventrem Ferreum meum monachum qui secundum Sancti Benedicti regulam obedientiam mihi promiserat superimposuit. Venerabilis igitur pater, primum vestre pietati deinde huic universo concilio supplico ut causa diligenter examinata quod iuris ratio postulat exinde faciatis.

17

Innocentius servus servorum Dei P. Sancti Faustini abbati salutem et apostolicam benedictionem. Ga. quondam tui monasterii abbas ad nos usque pervenit ac de fratre nostro Iohanne tituli Sancti Grisogoni cardinale querimoniam habuit. Eum namque non secundum iuris rationem tractavit et abatia iniuste refutare compulit et te suum monachum qui ei obedientiam feceras nequiter intrusit. Per hac itaque presentia scripta tibi precipiendo mandamus ut tuam causam tueri paratus in sinodo ante nos te representes quam apud Capuam tercio decimo die kal. Iulii celebrare decrevimus.